C 214/43

Tiivistelmä Euroopan tietosuojavaltuutetun lausunnosta, joka koskee ehdotusta Euroopan parlamentin ja neuvoston asetukseksi Euroopan parlamentin ja neuvoston asetuksen (EU) 2018/1727 muuttamisesta kansanmurhaan, rikoksiin ihmisyyttä vastaan ja sotarikoksiin liittyvien todisteiden keräämisen, säilyttämisen ja analysoinnin osalta Euroopan unionin rikosoikeudellisen yhteistyön virastossa (Eurojust)

(Koko lausunto on luettavissa englanniksi, ranskaksi ja saksaksi Euroopan tietosuojavaltuutetun verkkosivustolla www.edps.europa.eu)

(2022/C 214/08)

Euroopan komissio teki 25. huhtikuuta 2022 ehdotuksen Euroopan parlamentin ja neuvoston asetukseksi Eurojust-asetuksen muuttamisesta kansanmurhaan, rikoksiin ihmisyyttä vastaan ja sotarikoksiin liittyvien todisteiden keräämisen, säilyttämisen ja analysoinnin osalta Eurojustissa.

Euroopan tietosuojavaltuutettu on todennut Eurojustin nykyisen asianhallintajärjestelmän rajoituksiin puuttumisen kiireelliseksi, sillä järjestelmän rajoitukset ovat vaikuttaneet Eurojustin kykyyn tukea ja vahvistaa kansallisten tutkinta- ja syyttäjäviranomaisten välisen toiminnan yhteensovittamista ja yhteistyötä keskeisissä kansainvälisissä rikoksissa, mukaan luettuna ne, joita voidaan tehdä Venäjän 24. helmikuuta 2022 alkaneen sotilaallisen hyökkäyksen Ukrainaan seurauksena. Tähän liittyen Euroopan tietosuojavaltuutettu toteaa, että komissio on jo ehdottanut Eurojustin asianhallintajärjestelmän nykyisen rakenteen parantamista terrorismirikosten tutkinta- ja syytetoimiin liittyvän Eurojustin toiminnan osalta. Osana tätä ehdotusta on suunniteltu myös asianhallintajärjestelmän nykyaikaistamista ja toimivaltaisten kansallisten viranomaisten sekä Eurojustin välisen tiedonvaihdon digitalisointia.

Euroopan tietosuojavaltuutettu toteaa, että ehdotuksen mukainen suunniteltu poikkeus, joka koskee kansanmurhaan, rikoksiin ihmisyyttä vastaan ja sotarikoksiin liittyvien tietojen säilyttämistä Eurojustin asianhallintajärjestelmän ulkopuolella, olisi luonteeltaan väliaikainen, ja automatisoitu tiedonhallinta- ja varastointitila integroitaisiin uuteen asianhallintajärjestelmään, joka on tarkoitus perustaa aiemman ehdotuksen mukaisesti. Tämän hetkisten olosuhteiden poikkeuksellisuuden ja ehdotetun ratkaisun uutuuden vuoksi Euroopan tietosuojavaltuutettu kiinnittää asiaan erityistä huomiota Eurojustiin liittyvissä valvontatoimissaan.

Tämän lausunnon tavoitteena on tarjota rakentavaa neuvontaa unionin lainsäätäjälle sekä varmistaa, ettei Eurojust-asetuksen aiemmin takaama tietosuojan taso heikenny. Näin ollen Euroopan tietosuojavaltuutettu antaa useita suosituksia, jotka liittyvät

— Eurojustin suorittamaan todisteiden keräämiseen ja vaihtamiseen

— automatisoidun tiedonhallinta- ja varastointitilan turvallisuuteen

— automatisoidussa tiedonhallinta- ja varastointitilassa säilytettäviä tietoja koskeviin aikarajoihin

— suhteeseen EU:n tietosuoja-asetuksen 4 artiklaan.

1. JOHDANTO JA TAUSTA

1. Euroopan unionin rikosoikeudellisen yhteistyön virasto (Eurojust) tukee kansallisia tutkinta- ja syyttäjäviranomaisia sellaisen vakavan rikollisuuden alalla, jota Eurojust on toimivaltainen käsittelemään asetuksen (EU) 2018/1727 (1) (”Eurojust-asetus”) mukaisesti. Tällaisia rikoksia ovat muun muassa kansanmurha, rikokset ihmisyyttä vastaan ja sotarikokset.

2. Euroopan komissio teki 25. huhtikuuta 2022 ehdotuksen (jäljempänä ”ehdotus”) Euroopan parlamentin ja neuvoston asetukseksi Eurojust-asetuksen muuttamisesta kansanmurhaan, rikoksiin ihmisyyttä vastaan ja sotarikoksiin liittyvien todisteiden keräämisen, säilyttämisen ja analysoinnin osalta Eurojustissa.

3. Komissio on aiemmin ehdottanut Eurojustin nykyisen asianhallintajärjestelmän rakenteen parantamista terrorismirikoksiin liittyvien Eurojustin tutkinta- ja syytetoimien ja Eurojustin yhteydessä toimivan Euroopan oikeudellista terrorismintorjuntaa koskevan rekisterin kehittämiseksi (2). Tässä yhteydessä on suunniteltu myös asianhallintajärjestelmän nykyaikaistamista ja toimivaltaisten kansallisten viranomaisten sekä Eurojustin välisen tiedonvaihdon digitalisointia (3).

4. Ehdotuksen tavoitteena on sallia Eurojustin kerätä, säilyttää ja analysoida kansanmurhaan, rikoksiin ihmisyyttä vastaan ja sotarikoksiin sekä liitännäisrikoksiin liittyviä todisteita, ja tarvittaessa sekä soveltuvin osin mahdollistaa niiden vaihtaminen tai muulla tavoin asettaa kansallisten tai kansainvälisten toimivaltaisten oikeusviranomaisten saataville erityisesti Venäjän 24. helmikuuta 2022 aloittaman ennennäkemättömän Ukrainaan kohdistuvan sotilaallisen hyökkäyksen johdosta (4).

5. Euroopan tietosuojavaltuutettu on antanut tämän lausunnon vastauksena Euroopan komission 6. toukokuuta 2022 käynnistämään EU:n tietosuoja-asetuksen 42 artiklan 1 kohdan mukaiseen kuulemiseen. Euroopan tietosuojavaltuutettu pitää myönteisenä sitä, että ehdotuksen johdanto-osan 18 kappaleessa viitataan kyseiseen kuulemiseen.

7. PÄÄTELMÄT

17. Edellä esitetyn perusteella Euroopan tietosuojavaltuutettu antaa seuraavat suositukset: (1) Lisätään johdanto-osaan lausuma, jonka mukaan ehdotuksen tarkoituksena ei ole velvoittaa kansallisia viranomaisia jakamaan tietoja ja todisteita Eurojustin kanssa. (2) Lisätään johdanto-osaan ohjeistus sanamuodon ”tarvittaessa sekä soveltuvin osin” tulkinnasta. (3) Lisätään johdanto-osan 12 kappaleeseen viittaus EU:n tietosuoja-asetuksen IX luvussa olevan 91 artiklan turvallisuussäännöksiin. (4) Yhdistetään tietojen säilyttämistä koskevat aikarajat Eurojust-asetuksen 29 artiklassa jo ilmoitettuihin säilyttämistä koskeviin rajoituksiin. (5) Selkeytetään Eurojust-asetuksen uuden 80 artiklan 8 kohdan ja EU:n tietosuoja-asetuksen 90 artiklan välistä suhdetta.

Brysselissä 13. toukokuuta 2022. Wojciech Rafał WIEWIÓROWSKI

(1) Euroopan parlamentin ja neuvoston asetus (EU) 2018/1727, annettu 14 päivänä marraskuuta 2018, Euroopan unionin rikosoikeudellisen yhteistyön virastosta (Eurojust) ja neuvoston päätöksen 2002/187/YOS korvaamisesta ja kumoamisesta (EUVL L 295, 21.11.2018, s. 138).

(2) Ehdotus Euroopan parlamentin ja neuvoston asetukseksi Euroopan parlamentin ja neuvoston asetuksen (EU) 2018/1727 ja neuvoston päätöksen 2005/671/YOS muuttamisesta terroritapauksia koskevan digitaalisen tietojenvaihdon osalta, COM (2021) 757 final, 1. joulukuuta 2021.

(3) Euroopan tietosuojavaltuutettu antoi 26. tammikuuta 2022 viralliset huomautuksensa asianomaiseen ehdotukseen liittyen.

(4) Katso ehdotuksen perustelut, COM(2022) 187 final, s. 2.